Die Bybel wys dat ons sonde ’n skeiding gemaak het tussen ons en God wat nie gevul kan word deur goeie dade nie. Ek het God gereeld op daardie manier probeer vind. Ek het God se hart probeer wen deur myself te dwing om gereeld te bid en die Bybel te lees, kerk toe te gaan en goeie werke te doen.
Maar God het die hele wêreld se sonde gevat en dit op Jesus op die kruis geplaas, waar Hy die pynlike straf vir ons sondes moes verduur en gedra het. Ja, die man wat geen sonde gehad het nie, is gestraf vir álmal se sondes. Hy wou nie die hemel sonder ons gehad het nie, toe bring Hy die hemel af aarde toe.
Ons probeer God vind, maar faal daarin, soos ‘n mier wat ‘n koning in ‘n verre land gaan soek. Maar God het ONS gevind – deur ons te kom soek in sy Seun.